La UPAN de la Policia Local contínua amb la seua formació en col·legis sobre cura d’animals
2025-07-24

La Unitat de Protecció Animal de la Policia Local de Burjassot, la UPAN, vetla per la seguretat dels animals del municipi, realitza campanyes de sensibilització i informació sobre legislació i atén els suggeriments ciutadans en matèria de cura dels animals. Perquè els més xicotets de Burjassot coneguen aquest vessant de la Policia Local, la UPAN està realitzant divertides sessions informatives i formatives en els col·legis del municipi. Dijous passat, la UPAN es va traslladar fins al col·legi Miguel Bordonau per a realitzar una d’aquestes sessions i, durant la classe, els xiquets i xiquetes van rebre la visita de la regidora d’Educació, Laura Espinosa, qui va voler conéixer, in situ, la formació que els alumnes reben.

Al llarg de la classe, de la mà de l’agent responsable de la UPAN, els xiquets van aprendre, entre altres coses, que Burjassot serà el quart municipi de la Comunitat Valenciana a declarar-se “lliure de circs amb animals”, una decisió aprovada pel Ple Municipal i que fa vint anys que, en el municipi, estan prohibides les corregudes de bous i els espectacles de carrer amb aquests animals. A més, els alumnes i professores rebran unes quartilles amb nombrosa informació sobre com han de comportar-se els amos dels gossos quan passegen per la via pública, com tractar les mascotes, els delictes d’abandó i maltracte animal i la responsabilitat ciutadana de denunciar possibles casos, així com els telèfons de contacte, tant de la UPAN com de la Societat Protectora d’Animals de Burjassot (SPAB).